b'\n_START_ARTICLE_\nPyh\xc3\xa4tunturi (Pelkosenniemi)\n_START_PARAGRAPH_\nPyh\xc3\xa4tunturi on Pelkosenniemen kunnan ja Kemij\xc3\xa4rven kaupungin alueilla sijaitseva usean tunturilaen ryhm\xc3\xa4. Tunturijono on vajaan kymmenen kilometrin pituinen ja it\xc3\xa4-l\xc3\xa4nsisuuntainen. Se on muodostunut yli kaksi miljardia vuotta sitten, jolloin paikalla sijaitsi korkea vuorijono. Pehme\xc3\xa4 kiviaines on rapautunut pois ja j\xc3\xa4ljelle on j\xc3\xa4\xc3\xa4nyt l\xc3\xa4hinn\xc3\xa4 kova kvartsiitti._NEWLINE_Tunnetuin huippu on it\xc3\xa4inen Kultakero. Muut laet eli kerot l\xc3\xa4nteen p\xc3\xa4in ovat Ukonhattu ja korkein huippu Noitatunturi (540\xc2\xa0m, aiemmalta nimelt\xc3\xa4\xc3\xa4n Seitakero). Seuraavina l\xc3\xa4nness\xc3\xa4 ovat matalammat Laakakero ja Peurakero. Tunturijono jatkuu edelleen luoteeseen Luosto-tuntureille saakka. Kultakeron koillispuolella Pyh\xc3\xa4j\xc3\xa4rven it\xc3\xa4rannalla on 370-metrinen Soutaja._NEWLINE_Kultakeron ja Ukonhatun v\xc3\xa4liss\xc3\xa4 sijaitsee vajaan kilometrin pituinen, jyrkk\xc3\xa4reunainen Isokuru eli Pyh\xc3\xa4kuru. Pyh\xc3\xa4tunturin alueella on saamelaisten muinaisia uhri- ja muita palvontapaikkoja. Uhriharjun l\xc3\xa4heisyydess\xc3\xa4 on Karhunjuomalampi. 1600-luvulla saamelaisia kastettiin kristinuskoon, jolta ajalta ovat nimist\xc3\xb6ss\xc3\xa4 per\xc3\xa4isin Isokurun perill\xc3\xa4 sijaitsevat Pyh\xc3\xa4nkasteenlampi ja Pyh\xc3\xa4nkasteenputous. _NEWLINE_Osia Taivaan tulet -televisiosarjasta kuvattiin Pyh\xc3\xa4tunturilla ja sen ymp\xc3\xa4rist\xc3\xb6ss\xc3\xa4. Jukolan viesti kilpailtiin Pyh\xc3\xa4-Luoston alueella vuonna 1994.\n_START_SECTION_\nKansallispuisto\n_START_PARAGRAPH_\nL\xc3\xa4hes koko Pyh\xc3\xa4tunturin alue kuuluu vuonna 1938 perustettuun kansallispuistoon, joka yhdistettiin vuonna 2005 Luoston alueen kanssa Pyh\xc3\xa4-Luoston kansallispuistoksi. Alueella on k\xc3\xa4velyreittej\xc3\xa4, tupia, laavuja ja nuotiopaikkoja retkeilij\xc3\xb6iden k\xc3\xa4yt\xc3\xb6ss\xc3\xa4. Isokurun lohkareisella pohjalla on kulkemista helpottavat pitkospuut. Talvella siell\xc3\xa4 esiintyy lumivy\xc3\xb6ryj\xc3\xa4.\n_START_SECTION_\nLaskettelukeskus\n_START_PARAGRAPH_\nPyh\xc3\xa4tunturin laskettelukeskus eli Pyh\xc3\xa4 matkailupalveluineen sijaitsee Kultakerolla ja on Aho Groupin omistuksessa. Alueella on hotelli ja muuta majoituskapasiteettia. Laskettelukeskuksessa on 14 rinnett\xc3\xa4. Laskettelukeskus sis\xc3\xa4lt\xc3\xa4\xc3\xa4 FIS-luokitellun Piste Palander -laskettelurinteen, joka on Suomen suurin laskettelurinne. Hiihtokeskus valittiin 2010\xe2\x80\x932011 tehtyjen uudistusten ansiosta Vuoden hiihtokeskukseksi 2011.'